Mandskab fra både Thisted Brandvæsen og Beredskabscenter Nordjylland kom på arbejde her til formiddag, da knap 50 grise som slap løs fra øverste vogndæk efter ulykken omkring 08.40, kom ud i det fri. Landmanden var på vej til slagteriet med grisene, der befandt sig i en transportvogn efter en traktor. Af ukendte årsager havde det øverste dæk hævet sig i den ene ende, hvilket betød at der kom ubalance i vognen, hvorefter den kørte op over kantstenen i rundkørslen og væltede. - Vi har indfanget de 50 grise nu efter et par timers arbejde. En gris måtte desuden aflives efter ulykken, siger Rasmus Tollak, indsatsleder ved Thisted Brandvæsen. Beredskabscenter Nordjylland har haft en kranvogn på stedet for at rejse den forulykkede vogn op. De fleste grise er kommet videre til slagteriet med en anden vogn.

Referat:
En grisetransport med 110 grise væltede her til morgen i en rundkørsel ved Thisted.